Presentació de la Fundació a l'Aragó
12/11/2019 «Rescatadors de talent» acomiada al 2019 amb quatre centres de desenvolupament
Els Prínceps d'Astúries i de Girona van presentar a l'Aragó la Fundació Príncep de Girona, en el marc d'una sèrie d'activitats públiques per a donar a conèixer la Fundació.
Els Prínceps d'Astúries de Girona van presentar a l'Aragó la Fundació Príncep de Girona, en el marc d'una sèrie d'activitats públiques per a donar a conèixer la Fundació, que tindran continuïtat en diversos punts de la geografia espanyola. Aquesta presentació és la segona que es celebra, després de la que va tenir lloc a Sevilla el proppassat 25 de febrer.
En la seva intervenció, el Príncep Felip va destacar que la Fundació Príncep de Girona pretén "col·laborar en la millor formació dels nostres joves, actuar com a fòrum de reflexió i fomentar projectes de caràcter social en el seu més ampli sentit". Sa Altesa Reial va destacar que els joves són un dels sectors més castigats per l'atur en la greu crisi econòmica que patim. El Príncep va assenyalar que "la promoció de les competències i habilitats de la gent jove -de la seva embranzida i lideratge- ha de ser una de les nostres més clares i grans obstinacions".
Els Prínceps van ser rebuts a la seva arribada a l'Edifici del Paranimf de la Universitat de Saragossa pel president del Govern d'Aragó, Marcelino Iglesias, el delegat del Govern a Aragó, Javier Fernández, l'alcalde accidental de Saragossa, Fernando Gimeno, el rector de la Universitat de Saragossa, Manuel López Pérez, i el president de la Fundació Príncep de Girona, Antoni Esteve. Van assistir també a l'acte el director general de la Fundació Príncep de Girona, Arcadi Calzada, i el vicepresident de la Fundació Príncep de Girona, Josep Lagares.
Durant l'acte de presentació de la Fundació Príncep de Girona, van intervenir l'alcalde accidental de Saragossa, el president de la Fundació Príncep de Girona, el president del Govern d'Aragó i el catedràtic de Bioquímica i Biologia Molecular de la Universitat d'Oviedo, Carlos López-Otín, qui va donar la lliçó magistral "Joventut, Cultura i Altres Somnis". Les paraules del Príncep Felip van posar fi a l'acte.